L-UE qed tissikka r-regoli dwar frodi ta' pagament online Fid-9 ta' Marzu 2018, il-Kunsill adotta l-pożizzjoni tiegħu dwar id-direttiva dwar il-ġlieda kontra l-frodi u l-falsifikazzjoni ta' mezzi ta' pagament mhux bi flus kontanti. Il‐Kunsill issa huwa lest biex jibda negozjati mal‐Parlament hekk kif dan jaqbel dwar il-pożizzjoni tiegħu. Id-direttiva għandha l-għan li taġġorna r-regoli attwali biex tiżgura li jkun stabbilit qafas legali ċar, robust u newtrali għat-teknoloġija. Telimina wkoll ostakli operazzjonali li jxekklu l-investigazzjoni u l-prosekuzzjoni kif ukoll tipprevedi azzjonijiet li jagħmlu lill-pubbliku aktar konxju minn tekniki frodulenti bħal phishing jew skimming. Il-frodi b'karti tal-kreditu jew ix-xiri online qed tiżdied b'rata mgħaġġla. Mhux biss tintuża biex tiffinanzja gruppi kriminali iżda wkoll timmina l-iżvilupp tas-suq uniku diġitali peress li ċ-ċittadini jżommu aktar lura milli jixtru online. Jeħtieġ li dan inwaqqfuh u li nibagħtu messaġġ ċar lill-frodaturi li mhux ser ikunu jistgħu aktar jisfruttaw lakuni bejn l-istati membri. Issa ser ikollna regoli komuni li ser ikunu robusti u li jiżguraw kastig għal imġiba frodulenti. Tsetska Tsacheva, Ministru għall-Ġustizzja tal-Bulgarija Elementi ewlenin tad-direttiva Id-direttiva għandha l-għan li tkun newtrali għat-teknoloġija biex tħaddan mhux biss pagamenti tradizzjonali mhux bi flus kontanti bħal karti bankarji jew ċekkijiet iżda wkoll modi ġodda ta' ħlas li dehru fl-aħħar ftit snin: portafolli elettroniċi, pagamenti bil-mowbajl, muniti virtwali, eċċ. Id-direttiva tinkludi dispożizzjonijiet dwar: Tkabbir tal-ambitu tar-reati biex jinkludi, pereżempju, tranżazzjonijiet b'muniti virtwali; Armonizzazzjoni tad-definizzjonijiet ta' ċerti reati kriminali online, bħall-iħħekkjar ta' kompjuter jew il-phishing Introduzzjoni ta' livell minimu għall-ogħla pieni għal persuni fiżiċi Kjarifika tal-ambitu ta' ġurisdizzjoni biex ikun żgurat li frodi transfruntiera tiġi ttrattata aħjar; Titjib tal-kooperazzjoni fil-ġustizzja kriminali fl-UE kollha; Titjib fil-prevenzjoni u sensibilizzazzjoni biex jonqos ir-riskju li wieħed jisfa vittma ta' frodi. Id-direttiva tipprevedi regoli minimi sabiex l-istati membri jkunu liberi li jħarrxu l-azzjoni u jimplimentaw regoli aktar stretti, inkluż definizzjoni usa' tar-reati jew pieni aktar ħorox. Kuntest Fl-2013, huwa stmat li sar qligħ ta' €1.44 biljun minn kriminali li wettqu frodi f'pagamenti bi flus mhux kontanti. Kull sena jintbagħtu madwar 36 biljun messaġġ ta' phishing lil ċittadini Ewropej. Id-direttiva ġiet proposta mill-Kummissjoni f'Settembru 2017 bħala parti mit-tweġiba tal-UE għall-isfida taċ-ċibersigurtà. Tieħu post id-deċiżjoni qafas tal-Kunsill 2001/413/ĠAI li tmur lura sal-2001. Il-passi li jmiss Ladarba l-Parlament Ewropew ikun iddefinixxa l-pożizzjoni tiegħu, prevista f'Ġunju, jibdew negozjati ta' trilogu bil-għan li jintlaħaq qbil malajr kemm jista' jkun. Direttiva dwar frodi bi flus mhux kontanti - Approċċ ġenerali Ara l-paġna tal-laqgħa